Document ID: 32001R1880

32001R1880
L 258/14
JURNALUL OFÍCIAL AL UNIUNII EUROPENE
REGULAMENTUL (CE) NR. 1880/2001 AL COMISIEI
din 26 septembrie 2001
de modificare a Regulamentului (CE) nr. 1621/1999 privind normele de aplicare a Regulamentului (CE) nr. 2201/96 al Consiliului referitor la ajutorul acordat pentru cultivarea strugurilor destinați producerii unor soiuri de struguri uscați
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor transformate pe bază de fructe și legume (1), astfel cum a fost modificat ultima dată prin Regulamentul (CE) nr. 1239/2001 (2), în special articolul 7 alineatul (5),
întrucât:
(1)
Articolul 13 alineatul (2) litera (d) din Regulamentul (CE) nr. 1621/1999 al Comisiei din 22 iulie 1999 privind normele de aplicare a Regulamentului (CE) nr. 2201/96 al Consiliului referitor la ajutorul acordat pentru cultivarea strugurilor destinați producerii unor soiuri de struguri uscați (3), astfel cum a fost modificat prin Regulamentul (CE) nr. 2256/1999 (4), prevede, în cazul operatorilor care au beneficiat de măsurile prevăzute de Regulamentul (CE) nr. 399/94 al Consiliului din 21 februarie 1994 privind măsurile specifice referitoare la strugurii uscați (5), astfel cum a fost modificat prin Regulamentul (CE) nr. 2826/2000 (6), măsuri tranzitorii cu privire la obligația de a utiliza cutii de plastic care pot fi stivuite pentru livrarea strugurilor uscați neprelucrați. Ca răspuns la o cerere a Greciei, care a raportat dificultăți de aprovizionare în cazul acestor cutii, aceste măsuri tranzitorii trebuie prelungite cu un an, ca o măsură excepțională și, în acest scop, trebuie fixată o proporție intermediară minimă de 75 % pentru cantitățile livrate și depozitate în aceste cutii pentru anul de comercializare 2001/2002.
(2)
Articolul 5 alineatul (1) din Regulamentul (CE) nr. 1621/1999 stabilește că toate contractele trebuie încheiate până la 1 august înaintea anului de comercializare în cauză și trebuie să ceară producătorului individual sau organizației de producători să livreze toate cantitățile recoltate în cutii de plastic care pot fi stivuite, fără a aduce atingere dispozițiilor tranzitorii prevăzute la articolul 13 alineatul (2) litera (d). Având în vedere modificarea adusă acestor dispoziții tranzitorii pentru anul de comercializare 2001/2002, data finală de încheiere a contractelor trebuie reportată la 30 septembrie 2001 pentru anul respectiv.
(3)
Măsurile prevăzute de prezentul regulament sunt conforme cu avizul Comitetului de gestionare pentru produsele transformate pe bază de fructe și legume,
ADOPTĂ PREZENTUL REGULAMENT:
Articolul 1
Articolul 13 alineatul (2) din Regulamentul (CE) nr. 1621/1999 se modifică după cum urmează:
1.
Litera (c) se înlocuiește cu următorul text:
„(c)
Contractele prevăzute la articolul 5 se încheie între producătorii sau organizațiile de producători și operatorii care au depus o cerere de înregistrare în baza de date înainte de încheierea contractelor; contractele pentru anii de comercializare 1999/2000, 2000/2001 și 2001/2002 se încheie până la 1 noiembrie 1999, 1 septembrie 2000 și respectiv 30 septembrie 2001.”
2.
La litera (d), a treia liniuță se înlocuiește cu următorul text:
„-
cel puțin 75 % din cantitățile livrate și depozitate în cursul anului de comercializare 2001/2002.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 septembrie 2001.

Labels: 17
19